ส่วนที่ 1

ข้อมูลสรุป 

(Executive Summary)

-   บริษัท ยัวซ่าแบตเตอรี่ ประเทศไทย จำกัด (มหาชน) (“บริษัทฯ”) หรือ Yuasa Battery
    (Thailand) Public Company Limited ประกอบธุรกิจหลัก ประเภทผลิต รับจ้างผลิต
    และจำหน่ายแบตเตอรี่รถยนต์ แบตเตอรี่จักรยานยนต์และ แบตเตอรี่สำรองระบบไฟ (Power
    Supply Battery) เพื่อจำหน่ายภายในประเทศ และส่งออกตลาดต่างประเทศ
    ทั้งยังมีการนำเข้าและจำหน่ายระบบไฟฟ้าสำรอง (Power Supply)
    เพื่อจำหน่ายภายในประเทศอีกด้วย

-   ณ วันปิดสมุดทะเบียนครั้งหลังสุดเมื่อวันที่ 29 มีนาคม 2549 ผู้ถือหุ้นรายใหญ่ประกอบด้วย
    ตระกูลมนูธรรมและบริษัทในเครือถือหุ้นร้อยละ 36.95 บริษัท จีเอส ยัวซ่า อินเตอร์เนชั่นแนล
    จำกัด (GS Yuasa International Co.,Ltd., GYIN) ถือหุ้นร้อยละ 40.69 และ
    นายโคอิชิ อูเอด้า ถือหุ้นร้อยละ 2.06 บริษัทมีหุ้นสามัญจดทะเบียนทั้งสิ้น 107,625,000 หุ้น
    ๆ ละ 1 บาท

-   บริษัทฯได้รับการยอมรับภายในประเทศถึงความเป็นผู้บุกเบิกตลาดแบตเตอรี่ตะกั่วกรดชนิด
    Maintenance Free สำหรับรถยนต์และรถจักรยานยนต์
    ทั้งยังได้รับความไว้วางใจจากผู้ผลิตรถจักรยานยนต์ในประเทศทุกราย
    ให้มีการสั่งซื้อแบตเตอรี่ของบริษัทฯเพื่อไปติดตั้งในรถจักรยานยนต์ใหม่ครบทุกยี่ห้อ

-   ในการขายสินค้าของบริษัทฯ นั้น ตลาดทดแทน (Replacement Equipment Market)
    ภายในประเทศทางบริษัทฯจะจัดจำหน่ายผ่านบริษัท ยัวซ่าเซลส์ แอนด์ ดิสทริบิวชั่น จำกัด
    ซึ่งเป็นบริษัทย่อยโดยบริษัทฯ ถือหุ้นอยู่ร้อยละ 99.99 และ
    การขายตลาดต่างประเทศที่อยู่นอกเหนืออาณาเขตประเทศ ไทย ลาว กัมพูชา พม่า
    การจัดจำหน่ายของบริษัทฯภายใต้เครื่องหมายการค้า "YUASA"
    บริษัทฯต้องได้รับความเห็นชอบจาก บริษัท จีเอส ยัวซ่า อินเตอร์เนชั่นแนล จำกัด
    ประเทศญี่ปุ่น
    ("บริษัทร่วมทุน") โดยปกติบริษัทร่วมทุนจะช่วยหาตลาดส่งออกให้บริษัทฯ อีกทางหนึ่ง
    โดยบริษัทร่วมทุนอาจจะซื้อของทั้งจำนวนจากบริษัทฯ หรือคิดเป็นค่านายหน้าในการขาย
    อย่างไรก็ตามหากเป็นการขายสินค้าภายในอาณาเขตของบริษัทฯ
    หรือการจำหน่ายสินค้าภายใต้เครื่องหมายการค้าอื่นๆ นั้น
    ทางบริษัทฯสามารถจัดจำหน่ายได้โดยอิสระจากบริษัทฯ

-   ผลการดำเนินงานของบริษัทฯในช่วง 2547-2549 ที่ผ่านมา
    รายได้จากการขายรวมของบริษัทฯ มีการเติบโตอย่างต่อเนื่อง จาก 1,223.78 ล้านบาท,
    1,376.08 ล้านบาท และ 1,542.06 ล้านบาท ตามลำดับ หรือเพิ่มขึ้นประมาณร้อยละ
    12.45 และร้อยละ 12.06 ตามลำดับ ทั้งนี้ในปี 2549
    มีรายได้จากตลาดทดแทน,ตลาดส่งออก และตลาดรถใหม่
    ซึ่งถือเป็นรายได้หลักโดยคิดเป็นประมาณร้อยละ 32, ร้อยละ 36 และร้อยละ 23 ตามลำดับ
    และมีรายได้จากตลาดแบตเตอรี่สำรองไฟ ร้อยละ 4 เมื่อเทียบกับรายได้ขายรวมของบริษัท
    อย่างไรก็ตามเนื่องจากต้นทุนเพิ่มสูงขึ้นอย่างต่อเนื่องในช่วง 3 ปีที่ผ่านมา
    ทำให้บริษัทมีผลการดำเนินงานขาดทุน โดยตั้งแต่ปี 2547-2549
    บริษัทมีผลประกอบการขาดทุนสุทธิ จำนวน 83.98 ล้านบาท, 211.19 ล้านบาท และ
    187.12 ล้านบาท อย่างไรก็ตามการขาดทุนในปี 2549
    ส่วนหนึ่งเกิดจากการขาดทุนจากการด้อยค่าของสินทรัพย์จำนวน 56.52 ล้านบาท
    ซึ่งบริษัทได้ทำการประเมินทรัพย์สินในช่วงไตรมาสที่ 2 ของปี 2549 โดยผู้ประเมินอิสระ
    รายละเอียดเป็นไปตามหมายเหตุประกอบงบการเงินประจำปี 2549 ข้อที่ 10

-   ราคาตะกั่วในปี 2549 ซึ่งเป็นวัตถุดิบของบริษัท มีการปรับตัวเพิ่มขึ้นอย่างต่อเนื่องในช่วง 3
    ปีที่ผ่านมา โดยราคาตะกั่วบริสุทธิ์เฉลี่ยต่อตันในปี 2546-2549 เท่ากับ 515
    เหรียญสหรัฐอเมริกา, 886 เหรียญสหรัฐอเมริกา, 976 เหรียญสหรัฐอเมริกา และ 1,292
    เหรียญสหรัฐอเมริกา ตามลำดับ ทำให้ต้นทุนการผลิตของบริษัทเพิ่มขึ้นอย่างต่อเนื่อง
    ในขณะที่การปรับตัวของราคาสินค้าเป็นไปได้ช้ากว่าการปรับของต้นทุน โดยในปี 2549
    บริษัทได้ทำการปรับราคาสินค้าโดยเฉลี่ยประมาณร้อยละ 15-50
    ขึ้นอยู่กับตลาดและรุ่นของผลิตภัณฑ์